
1 Innledning
Høgskolen er en utdannings-, forsknings- og kulturinstitusjon som ønsker å påvirke samfunnsutviklingen i regionen, flytte kunnskapsgrenser samt utdanne for dagens og morgendagens arbeidsliv.

Personalpolitiske retningslinjer skal være et uttrykk for høgskolens verdi, kultur og handlingskompetanse for å nå virksomhetens mål. Personalpolitiske retningslinjer skal være veiledende i det daglige arbeidet for ledere og medarbeidere. 

Dokumentet er ment å være motiverende og retningsgivende, og skal danne grunnlag for arbeidet med de ulike områdene i høgskolens personalpolitikk. Retningslinjene bidrar dermed til å fokusere på noen felles ”knagger” for alle ansatte ved høgskolen. 
Personalpolitiske retningslinjer skal bidra til å gjøre høgskolen til en attraktiv arbeidsplass både internt og eksternt.
Det er viktig at ledere, tillitsvalgte og ansatte på alle nivåer i høgskolen setter seg godt inn i retningslinjene, og ut fra sitt ståsted og rolle tar medansvar for at personalpolitikken kan bli realisert.

Du vil finne link til ulike underliggende dokumenter slik som handlingsplan for likestilling, lokal lønnspolitikk, HMS, bruk av medarbeidersamtaler, mv. Dette vil utfylle de personalpolitiske retningslinjene ved HVE. 

Retningslinjene er blitt til i et nært samarbeid mellom representanter for organisasjonene og arbeidsgiver.

2 Verdigrunnlag 
Høgskolen skal være en arbeidsplass hvor det gis rom for kreativitet, meningsmangfold og kritisk tenking i et fritt miljø. HVE skal samtidig kjennetegnes av respekt for lover, reglement og arbeidsplikter som gjelder ved høgskolen. 

De personalpolitiske retningslinjene skal reflektere et menneskesyn som er basert på verdier som er kjent for alle ansatte og som alle ansatte og ledere kan forplikte seg til.  Verdiene i HVE skal være fundert på 

· Respekt

· Likeverd

· Ærlighet

· Åpenhet

· Rettferdighet
· Ansvar
Ledere må særlig arbeide for å skape et fellesskap og en god institusjonskultur som setter krav til kvalitet og ytelse, men også til omsorg og respekt for den enkelte. Ledere har et særlig ansvar for å gi den enkelte utviklingsmuligheter og å håndtere mellommenneskelige relasjoner på en etisk forsvarlig måte. 

3 Arbeidsmiljø
Høgskolen i Vestfold skal ivareta og videreutvikle et arbeidsmiljø der hele mennesket står i fokus. Arbeidsmiljøet skal kjennetegnes ved samarbeid, fellesskap, trygghet og trivsel. 
Arbeidet med å skape et godt arbeidsmiljø tar utgangspunkt i Arbeidsmiljølovens intensjoner og bestemmelser. Lovens formål er å utvikle et arbeidsmiljø som sikrer mot fysiske og psykososiale skader, og trygge tilsettingsforhold med en meningsfylt arbeidssituasjon for den enkelte medarbeider. Variert og meningsfylt arbeid, mulighet til påvirkning i arbeidssituasjonen, godt sosialt miljø og personlige utviklingsmuligheter, er viktige elementer i dette. Negative faktorer som mobbing og trakassering må ikke forekomme. 

Høgskolens ledelse har det overordnede ansvaret for arbeidsmiljøet og tilrettelegging av dette arbeidet. Dette skal utøves i nært samarbeid med de ansatte og deres organisasjoner. Konkrete tiltak skal kunne følges opp gjennom integrering av arbeidsmiljøprosesser i høgskolens strategiske planer og styringssystemer på alle nivåer. 
Ledere med operativt personalansvar har et særlig ansvar for å tilrettelegge og utvikle et godt arbeidsmiljø for ansatte i sin seksjon/avdeling. I praksis betyr dette at pålagte bestemmelser skal iverksettes og følges opp gjennom hensiktsmessige tiltak både i forhold til HMS (attføringsarbeid, AKAN, bedriftshelsetjeneste), og systematisk medarbeiderutvikling. Den interne vernetjenesten, bedriftshelsetjeneste og arbeidsmiljøutvalg skal sikre at arbeidsmiljøspørsmål forankres også mot de formelle styringsorgan ved høgskolen. 
I arbeidet med å utvikle et godt arbeidsmiljø ved høgskolen i Vestfold skal det fokuseres på en positiv institusjonskultur knyttet både til de fysiske arbeidsforhold og det psykososiale arbeidsmiljøet. Mer detaljerte tiltaksområder finnes på høgskolens interne hjemmesider.
4 Ledelse
Alle ledere ved Høgskolen i Vestfold har ansvar for mål og resultatoppnåelse på strategisk og operativt nivå basert på utarbeidete planer og de personalpolitiske retningslinjer. 

Ledelse ved høgskolen ivaretas av alle som er gitt et ledelsesansvar i.h.t. den formelle linjeorganisasjonen. Det gjelder faglige ledere i valgte verv og administrative tilsatte ledere. 
I tillegg til forventninger om at ledere skal være dyktige resultatorienterte strateger og administratorer, er det av stor betydning at de også er relasjonsorientert og omsorgsfulle personalledere. Dyktige ledere er vesentlig for å rekruttere, motivere, utvikle og beholde medarbeidere som bidrar til høgskolens resultatoppnåelse. 
Alle ledere ved HVE med personal/budsjettansvar har ulike lederverktøy bl. a medarbeidersamtaler, plan og styringsdokumentasjon, HMS-plan, personalpolitiske retningslinjer, arbeidsplaner, avtaleverk mv. 
Lederprinsipper

Høgskolen i Vestfold ønsker ledere som: 

· inspirerer de ansatte

· utvikler trygghet og gjensidig respekt  

· legger til rette for faglig utvikling hos sine medarbeidere 

· har realistiske målsettinger og evner å gjennomføre disse
· er mål- og resultatbevisst, respekterer fastsatte rammer 

· er nytenkende, endringsvillige 

· er tydelige, både mht krav og forventninger, og tilbakemeldinger
· er åpne og har en tillitskapende kommunikasjon
· er beslutningsdyktige, også til å ta de vanskelige beslutningene

· har respekt for andres meninger selv under uenighet 

· har evne til å utvikle en felles kultur og samtidig gi rom for et skapende mangfold 

· har evne til å ta fatt i problemer og konflikter på et tidlig stadium og bidra til å løse dem på et lavest mulig nivå i organisasjonen 

Høgskolens ledelseshierarki stiller store krav til samarbeide mellom faglig- og administrativ ledelse i den enkelte avdeling. Det er derfor en spesielt viktig utfordring at det utvikles et godt samspill mellom faglig og administrativ ledelse, slik at begge kan få utnyttet sitt potensial best mulig. I dette er ansvar og fleksibilitet nøkkelbegrep som må omfatte gjensidig forståelse for måloppnåelse både på avdeling og institusjonsnivå. 
5 Rekruttering
Høgskolen skal anskaffe, utvikle, motivere og beholde dyktige medarbeidere som bidrar til å virkeliggjøre høgskolens mål. 
Høgskolen skal gjennom denne målsettingen være en profesjonell aktør i utvelgelse og vurdering av søkere. Høgskolen i Vestfold skal rekruttere høyt kvalifiserte medarbeidere til alle grupper av stillinger. Rekruttering skal skje i forhold til den kompetanseprofil høgskolen til en hver tid vektlegger. 

Til alle leder- og saksbehandlerstillinger har Høgskolen i Vestfold som siktemål å rekruttere personer med høyere utdanning. Det kan i særlige tilfelle tilsettes personer i leder- og saksbehandlerstillinger hvor det legges mer vekt på dokumentert realkompetanse enn på formalkompetanse. I rekruttering til undervisnings- og forskningstillinger skal det vektlegges 1.kompetanse, erfaring, forsknings- og undervisningserfaring. Det skal til en hver tid vurderes;
· behov og forventninger for faglig-pedagogisk kvalifisering og etterutdanning til nytilsatte i faglige stillinger vedrørende praktisk-pedagogisk kompetanse og egnethet.
· fadderordning for nytilsatte 

Søkere til faste stillinger innenfor undervisning og forskning vil bli vurdert og rangert på et faglig grunnlag av et oppnevnt sakkyndig bedømmelsesutvalg. 
Tilsetting av personell ved høgskolen skjer i ulike råd/utvalg for teknisk/administrativt personell og undervisning/forskningspersonell.
6 Kompetanseutvikling
Høgskolen i Vestfold skal ha et kompetansenivå blant sine tilsatte som til enhver tid bidrar til å oppfylle høgskolens målsetting om et høyt faglig nivå innenfor undervisning, forskning og administrasjon, og som ivaretar alle tilsattes individuelle kompetansebehov. 
Høgskolen skal fremstå som en sentral utdannings-, forsknings- og kulturinstitusjon i Vestfold. Den skal være regionens kunnskapssenter og holde godt internasjonalt nivå innenfor sine fagområder innen grunnutdanninger, etter- og videreutdanninger samt forsknings-, utviklings- og oppdragsvirksomhet. Kompetanse defineres som holdninger, kunnskaper, ferdigheter og erfaringer som kan anvendes for å utføre arbeid ved Høgskolen i Vestfold. 
Avdelingsledelsen skal planlegge, iverksette og evaluere kompetanseutviklingstiltak både på individ- og gruppenivå. For å oppnå ønsket og nødvendig kompetanse på ulike områder, og for å være forberedt på endringer og nye krav, er kompetanseutvikling et viktig personalpolitisk satsingsområde.

Det er den enkelte leders ansvar å initiere og gjennomføre kompetanseutviklingstiltak, både når det gjelder planlegging, iverksetting, anskaffelse og evaluering. Planer for kompe-tanseutvikling utarbeides i samarbeid med de tilsattes organisasjoner og må sees i forhold til målsettinger og strategiske planer. Den enkelte medarbeider har også selv ansvar og plikt til å holde seg oppdatert i forhold til egen kompetanseutvikling. 
Medarbeidersamtaler kan danne grunnlaget for tiltak innenfor kompetanseutvikling både på individuelt og organisasjonsmessig nivå. Forberedelse og gjennomføring av slike samtaler er nedfelt i dokumentet "Introduksjon til medarbeidersamtaler". 
Undervisnings - og forskningsstillinger 
Kompetanseutvikling av undervisnings- og forskningspersonalet skal skje ut fra høgskolens, avdelingens og den enkeltes behov. Kompetanseutvikling for den enkelte skal komme frem gjennom medarbeidersamtaler og synliggjøres gjennom arbeidsplaner. Aktuelle måter å håndtere dette på er:
· Utvikling av ordninger som muliggjør en akademisk karriere, utdanningsstipend, andre stipendier og øvrige prosjektmidler 

· Tildeling av tid til FOU-arbeid på arbeidsplanen som en del av kompetanseheving  

· Tilrettelegging for at flere høgskolelærere kan kvalifiseres til høgskolelektorer eller høyere stillinger 

· Tilrettelegging for at flere høgskolelektorer kan igangsette doktorgradsarbeid eller annen meritterende virksomhet for opprykk til førstelektor/førsteamanuensis 

· Tilrettelegging av muligheter for å kvalifisere seg med henblikk på søknad om personlig opprykk til professor 
Teknisk/administrative stillinger 
Kompetanseutvikling skal skje ut fra høgskolens og de enkelte stillingsgruppers behov. Kompetanseutvikling for den enkelte skal komme frem gjennom medarbeidersamtaler og synliggjøres gjennom stillingsbeskrivelser. Tiltakene skal i alminnelighet rettes direkte mot arbeidsoppgaver og skal prioriteres foran tiltak av generell karakter. Dette kan gjøres gjennom:
· Tildeling av tid innenfor årsverket til kompetanseutvikling 

· Det kan legges til rette for å kunne delta ved høgskolens undervisning, seminarer og eksamener etter avtale med nærmeste overordnede  

· Høgskolen skal legge forholdene til rette for intern mobilitet innenfor teknisk/administrative stillinger 
Ledere 
Høgskolen i Vestfold vil gjennom kontinuerlig lederutvikling bidra til å utvikle den handlingskompetanse som er nødvendig for å kunne møte og håndtere de krav og forventninger som til enhver tid stilles til ledere på alle nivå i organisasjonen. Det skal fokuseres på:

· Lederutviklingsprogram for alle ledere 

· Tildeling av ressurser til kompetanseutvikling for alle ledere  

Internasjonalisering
Økt internasjonalisering medfører behov for kompetanse om internasjonale forhold. Dette gjelder kunnskaper både for det faglige- og teknisk/administrative personalet på følgende områder:

· økt medvirkning i Erasmusprogrammet 

· prioritering av språkopplæring 

· NordPlus- samarbeidet 

· utvidet samarbeid med utenlandske utdanningsinstitusjoner 

· EU´s 7. rammeprogram 

7 Seniorpolitikk
Høgskolen skal legge forholdene til rette for en seniorpolitikk, slik at kunnskaper, ferdigheter og erfaringer blir utnyttet til beste for den enkelte medarbeider og høgskolen. 

I høgskolens seniorpolitikk skal det tas hensyn til den enkeltes behov og ståsted i arbeidskarrieren og prioritere tiltak ut fra dette. Seniorpolitikk er for høgskolen i Vestfold definert for ansatte fra 60 år og oppover. Det er utarbeidet en tiltaksplan på dette området som er en integrert del av vår personalpolitikk og den daglige personalledelse. Noen tiltak er av generell karakter og åpne for alle ansatte, andre vil være rettet inn mot definerte aldersgrupper/livsfaser. Høgskolen har nedsatt et seniorutvalg som skal være rådgivende og tilrettelegge tiltak på området.

8 Velferd
Høgskolen i Vestfold skal ha velferdstiltak som gjør høgskolen til en attraktiv arbeidsplass hvor det legges til rette for trivsel både faglig og sosialt. 
Høgskolen i Vestfold skal ha velferdstiltak som utvikler trivsel, miljø og institusjonskultur, og som medvirker til å utvikle høgskolen som en attraktiv arbeidsplass. I den praktiske utøvelse i dette arbeidet står velferdsutvalget ved høgskolen sentralt. Også høgskolens bedriftsidrettslag kan spille en aktiv rolle på dette området. Ulike velferdsordninger er nærmere beskrevet under personalseksjonens interne hjemmesider.
9 Likestilling
Høgskolen skal ha en reell likestilling mellom kvinner og menn.

Likestillingsarbeidet skal være en integrert del av høgskolens virksomhet, både på avdelingsnivå og institusjonsnivå. 
Det er utarbeidet en plan for likestillingsarbeidet, som skal ta hensyn til kvinner til ledende stillinger, sørge for kjønnsbalanse i råd og utvalg, motivere kvinner til å søke doktorgradsstipend, fullføringsstipend, oppnå førstekompetanse. 
Det skal også fokuseres på kjønnsbalanse i rekrutteringsprosesser der dette er relevant.
Høgskolen skal synliggjøre kjønnsperspektivet i de strategiske/operative planer og utredninger der dette er relevant.
10 Lønnspolitikk
Høgskolen i Vestfold skal ha en lønnspolitikk som skal bidra til å rekruttere, utvikle, og beholde godt kvalifisert personell.

Lønnspolitikken skal bidra til økt mål- og resultatoppnåelse og samtidig oppleves som rettferdig. Markedet høgskolen er en del av krever aktiv bruk av vårt lønnssystem. Dette må det være aksept for ved rekruttering av medarbeidere ved høgskolen. 

Lønnspolitikken er en del av høgskolens personalpolitikk som skal stimulere til kompetanseutvikling, likestilling, innsats og belønning, samtidig som høgskolen skal oppfattes som attraktiv i markedet, også lønnsmessig.
Lønn fastsettes på følgende måte: ved tilsetting, ved årlige forhandlinger sentralt og lokalt, og ved oppnåelse av formell høyere kompetanse.

